Міністэрства сельскай гаспадаркі і харчавання Рэспублікі Беларусь

**Міністэрства сельскай гаспадаркі і харчавання Рэспублікі Беларусь** (***Мінсельгасхарч Беларусі***) — ведамства ўраду Беларусі, упаўнаважанае ажыццяўляць парадкаванне сельскай гаспадаркі. Міністр сельскай гаспадаркі і харчавання прызначаецца і здымаецца з пасады прэзідэнтам. З 4 сакавіка 2025 года пасаду міністра займае Юрый Мікалаевіч Горлаў.

## Склад 
Цэнтральны апарат — 7 галоўных упраўленняў, 2 дэпартаменты, 4 упраўленні, 2 інспекцыі, па адным аддзеле і сектары.

## Задачы 
# парадкаванне сельскагаспадарчай вытворчасці дзяржаўных устаноў;
# стварэнне ўмоў для прыватызавання аграпрамысловай вытворчасці;
# укараненне ў сельскай гаспадарцы дасягненняў навукі;
# павышэнне выніковасці сельскагаспадарчай вытворчасці і перапрацоўкі сельскагаспадарчай сыравіны;
# стварэнне ўмоў для павелічэння вытворчасці харчавання;
# павышэнне спабораздольнасці сельскагаспадарчых тавараў за мяжой;
# прыцягненне капіталаўкладанняў для пераабсталявання сельскагаспадарчых прадпрыемстваў;
# забеспячэнне выканання падпарадкаванымі прадпрыемствамі планавых паказчыкаў вывазу і ўвозу сельскагаспадарчых тавараў.

## Паўнамоцтвы 
# спрыянне захаванню асяроддзя ўзнаўлення рыбы;
# распрацоўка заканадаўства аб сельскай гаспадарцы;
# стварэнне, пераўтварэнне і касаванне падпарадкаваных устаноў;
# узгадненне правядзення сельскагаспадарчых навуковых даследаванняў;
# забеспячэнне вытворчасці хлеба і макаронаў;
# распрацоўка прыёмаў сельскагаспадарчай вытворчасці на забруджаных радыёнуклідамі землях;
# парадкаванне насенневодства, гатункавыпрабавання, пляменнай справы, меліярацыі і хімізацыі земляў, механізавання і электрыфікацыі сельскай гаспадаркі;
# нагляд за выкананнем правілаў карыстання сельскагаспадарчым абсталяваннем і сродкамі абароны раслін;
# ухваленне пастаноў аб бяспецы геннай інжынерыі;
# ліцэнзаванне;
# улік асушальных збудаванняў і рыбалоўных угоддзяў;
# ацэнка праектаў і будаўніцтва асушальных збудаванняў;
# ухваленне правіл бяспекі працы на падпарадкаваных прадпрыемствах;
# нагляд за выкарыстаннем грошай урада, выдаткаваных на сельскую гаспадарку;
# прыцягненне замежных укладанняў у сельскую гаспадарку;
# нагляд за якасцю харчавання пры вытворчасці і захоўванні;
# выдача пасведчанняў аб уліку генна-інжынерных гатункаў раслін, парод жывёл і штамаў непатагенных мікраарганізмаў;
# закуп сельскагаспадарчых тавараў і паслуг;
# ухваленне норм працы і расходу паліва ў сельскай гаспадарцы.

## Гісторыя 
Пасля здабыцця Беларуссю незалежнасці 25 жніўня 1991 года міністэрства больш як 4 гады працягвала кіравацца Пастановай Ураду БССР ад 12 жніўня 1991 года № 312, паводле якой міністр прызначаўся Вярхоўным Саветам. Пастановай ад 12 лютага 1996 года № 100 урад Беларусі ўхваліў новую ўставу міністэрства. Паводле дзейнай Пастановы ўраду ад 31 кастрычніка 2001 г. № 1590 міністр прызначаецца прэзідэнтам.
* Намеснік Міністра — Іван Іванавіч Смільгінь.

## Міністры сельскай гаспадаркі Беларусі 
* Фёдар Мірачыцкі (1991—1994)
* Васіль Лявонаў (1994—1997)
* Іван Шакола (1997—1998)
* Юрый Мароз (1998—2000)
* Вадзім Папоў (ліпень — лістапад 2000)
* Міхаіл Русы (2001—2003)
* Зянон Ломаць (ліпень — снежань 2003)
* Васіль Дваранінавіч (2003—2004)
* Леанід Русак (2004—2008)
* Сямён Шапіра (2008—2010)
* Міхаіл Русы (2010—2012)
* Леанід Заяц (2012—2019)
* Анатоль Хацько (2019—2020)
* Іван Крупко (2020 — 2021)
* Ігар Брыло (18 лютага 2022 — 28 ліпеня 2023)
* Сяргей Барташ (з 8 жніўня 2023 — 27 чэрвеня 2024)
* Анатоль Ліневіч (2024—2025)
* Юрый Горлаў (з 2025)

## Крыніцы 
## Спасылкі 
* Міністэрства сельскай гаспадаркі і харчавання Беларусі  

Сельская гаспадарка

Катэгорыя:З’явіліся ў 1991 годзе